送林荆州歸蓬萊
作者：釋紹曇
朝代：宋

paragraphs: 蓬萊山翁抱仙骨，穩跨長鯨遊八極。
玉壺深貯海山雲，十載窮幽歸未得。
年來骨蛻壺倒空，長鯨又化爲蒼龍。
了無一物可依倚，卷舒出沒雲無蹤。
而今返旆蓬萊去，直欲追尋赤松子。
與渠擊碎大還丹，爲渠塞斷長生路。
示之肘後符，佛魔歛袵龍蛇趨。
授之不傳訣，珊瑚枝枝撐著月。
阿呵呵，胸次風流知幾何，我分巖扃飽黄獨，佳音聽取到煙蘿。